સવારના અગિયાર વાગ્યા હતા. ગાંધીનગર જિલ્લા પોલીસના હેડ કોન્સ્ટેબલ પરબતસિંહ પોલીસ સ્ટેશનના કામમાં વ્યસ્ત હતા. ટેબલ પર મૂકેલા મોબાઇલની રિંગ વાગી. સ્ક્રીન પર દીકરી શિતલબાનું નામ જોઈ પરબતસિંહે રોજિંદું કામ અટકાવી ફોન ઉપાડ્યો. હલ્લો બોલે ત્યાં તો સામેથી દીકરીએ કહ્યું, ‘પપ્પા, દીપુના પપ્પા કાલના રાજસ્થાન જવા નીકળ્યાં છે, કાલે સાંજે છ વાગ્યે વાત થઈ પછી રાતથી તેમનો ફોન બંધ છે'. દીકરીની વ્યાકુળતા અનુભવતા પિતાને વાર ન લાગી. પરબતસિંહ પોલીસમાં હોવાથી તેમને જમાઈ વિરેન્દ્રસિંહનું મોબાઇલ લોકેશન કઢાવવામાં વાર ન લાગી. વિરેન્દ્રસિંહનો મોબાઈલ આગલી રાતના આઠ વાગ્યાથી બંધ હતો અને મોબાઇલનું છેલ્લું લોકેશન વિજયનગર પાસે પોળોના જંગલનું હતુ.